ballhornisere
Store norske leksikon,Ordforklaringer,Fremmedord og lånord
Ballhornisere betyr å forverre med intensjon om å forbedre. Uttrykket blir egentlig brukt om å ødelegge en ny utgave av en bok med dårlige forbedringer.
Uttrykket er trolig feilaktig knyttet til den tyske boktrykkeren Johann Ballhorn (1528–1603). Han skal ha stått for en forbedret utgave av en ABC, der han angivelig endret en figur av en kamphane: Den mistet sporene, og i stedet ble det lagt to egg ved siden av den. Figuren lignet nå mer på en høne enn en kamphane. Figuren skal ha blitt fulgt av teksten: «Forbedret ved Ballhorn»Den opprinnelige grunnen til Ballhorns dårlige rykte er trolig en revidert utgave av «Das Lübecker Stadtrecht», som Ballhorn fikk i oppdrag å trykke. De ansvarlige for revisjonen gjorde svært slett arbeid, og da de ikke ble nevnt på tittelbladet, fikk Ballhorn skylden for den nye og dårligere utgaven. Litteratur Ballhornisere i Ordbog over det danske sprog. W. Schorn: «Oprindelsen til ordet ballhornisere». Bogvennen, 1898–1899, s. 86–88.